'Američka veza' pomaže prodaji dalmatinskog džema od suhih smokava (16/3/04) - 2004-03-15
Chad Hanry iz Sacramenta u Kaliforniji radi za splitsku tvrtku SMS koja proizvodi ekološki priznate dalmatinske autohtone proizvode
Odlazak velikog broja Hrvata u Sjedinjene Američke Države u potrazi za boljim poslom i životom ostao je zabilježen u povijesti. Dosad se obično napuštalo Hrvatsku. Amerikanac Chad Henry iz Kalifornije zaposlen već četvrtu godinu u splitskoj tvrtki SMS primjer je koji potvrđuje i suprotan trend - da neki Amerikanci dolaze raditi u Hrvatsku. SMS proizvodi ekološki priznate dalmatinske autohtone proizvode. Ova je tvrtka poznata po prerađevinama od slane ribe, maslinovu ulju, te sedam vrsta džemova od suhih smokava. Chad Henry, koji je diplomirao na Sveučilištu California Polytechnic State, kaže kako je u Split došao u sklopu programa razmjene studenata ISAC. ISAC ima podružnice u mnogim zemljama svijeta. "SMS je bio ponuđena mogućnost za mene i to preko podružnice u Splitu. Taj ured traži poslove za studente u regiji koji mogu biti na raspolaganju kod kompanija kao što je primjerice SMS.” Chad Henry je u početku u SMS-u imao više obveza u kontaktima s novim klijentima u SAD-u i Europi do poslova u odnosima s javnošću. Već dvije i pol godine njegov rad orijentiran je samo na izvozna tržišta. "U načelu radim na poslovima unapređenja izvozne prodaje, nalazim nove kupce na različitim tržištima u Zapadnoj Europi i Sjedinjenim Američkim Državama, kako bi razvili naše proizvode na tržištima” - kaže ovaj Amerikanac iz Sacramenta. SMS izvozi više od 5o posto proizvodnje. Već osam godina izvozi i u Ameriku. Od ukupnog ostvarenog izvoza gotovo 40 posto ide u SAD. Prošle se godine na američko tržište najviše izvezao visokokvalitetni džem i to u 35 država, a manji dio maslina, kapara i maslinovog ulja. Kako su reagirali američki potrošači na dalmatinski džem od suhih smokava? “Prvotne reakcije kupaca su bile iznenađujuće jer je SMS hrvatska tvrtka s visoko kvalitetnim mediteranskim prehrambenim proizvodom. Dobro je što ljudi u Americi pozitivno prihvaćaju nešto novo s drugih prostora. Bitno je reći da Amerikanci džem upotrebljavaju u više jela, u kombinaciji sa sirom, krekerima te pri kuhanju i pečenju” - kaže Chad. Proizvodi SMS-a redovno stižu i na police širom Europe. Nizozemci ih najviše kupuju. Najbolja se prodaja još uvijek bilježi kod susjeda iz bivše države koji najviše vole inćune i slane srdele, dok u Europskoj Uniji bolje prolaze džemovi, masline i maslinovo ulje. Chad Henry, koji je u Split došao iz Kalifornije, kaže da su ga ljudi u SMS-u i Splitu prihvatili na pravi način i da je zavolio grad: "Ja sam se razvio ovdje poslije američkog života. Za mene je ovo - moj drugi dom”.